Document ID: 31994R0933

Uredba Komisije (ES) št. 933/94
z dne 27. aprila 1994
o določitvi aktivnih snovi fitofarmacevtskih sredstev in imenovanju držav članic poročevalk za izvajanje Uredbe Komisije (EGS) št. 3600/92
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet [1], kakor je bila spremenjena z Direktivo Komisije 93/71/EGS [2],
ob upoštevanju Uredbe Komisije (EGS) št. 3600/92 z dne 11. decembra 1992 o podrobnih pravilih za izvajanje prve faze delovnega programa iz člena 8(2) Direktive Sveta 91/414/EGS o dajanju fitofarmacevtskih sredstev v promet [3] in zlasti člena 5(2) Uredbe,
ker je sodelovanje držav članic kot poročevalk v delovnem programu iz člena 8(2) Direktive 91/414/EGS določeno v Uredbi (EGS) št. 3600/92 in zlasti v členih 5(2) in 5(4) Uredbe;
ker je Komisija prejela prijave za 89 od 90 aktivnih snovi iz Priloge I k Uredbi (EGS) št. 3600/92;
ker je treba po pregledu prijav sprejeti odločitev o ocenitvi aktivnih snovi v okviru Uredbe (EGS) št. 3600/92 in o imenovanju države članice poročevalke za vsako od teh aktivnih snovi;
ker je treba sprejeti tudi odločitev o končnem roku za predložitev dokumentacije in drugih tehničnih ali znanstvenih informacij državi članici poročevalki;
ker je bilo treba prijave predložiti pravočasno ter jih izpolniti v skladu z obrazcem iz Priloge II k Uredbi (EGS) št. 3600/92 in vanje vključiti zagotovilo iz dela 5 tega obrazca; ker prijav, ki niso izpolnjevale teh zahtev, ni bilo mogoče upoštevati in zato niso navedene;
ker je treba objaviti imena in naslove proizvajalcev, ki so predložili prijave v skladu z zgoraj navedenimi zahtevami, da se zagotovi možnost vzpostavitve stikov za predložitev skupne dokumentacije;
ker se zdi primerno navesti ime in naslov organa, ki ga imenuje vsaka država članica v skladu s členom 3 Uredbe (EGS) št. 3600/92, da se zagotovi predložitev dokumentacije in ostalih informacij organu, imenovanemu za prejemanje in obravnavo teh informacij;
ker so ukrepi, predvideni s to uredbo, v skladu z mnenjem Stalnega odbora za zdravstveno varstvo rastlin,
SPREJELA NASLEDNJO UREDBO:
Člen 1
1. Seznam aktivnih snovi, ki se bodo ocenile v okviru Uredbe (EGS) št. 3600/92, je naveden v stolpcu A Priloge I k tej uredbi.
2. Država članica, imenovana za državo članico poročevalko za vsako od snovi iz odstavka 1, je navedena v stolpcu B Priloge I ob ustrezni aktivni snovi.
3. Proizvajalci, ki so pravočasno predložili prijavo v skladu s členom 4(2) Uredbe (EGS) št. 3600/92, so navedeni v stolpcu C Priloge I k tej uredbi s tričrkovno kodo ob ustrezni aktivni snovi. Ime in naslov vsakega proizvajalca za vsako šifro sta navedena v Prilogi II k tej uredbi.
4. Ime in naslov organa, ki ga je imenovala vsaka država članica v skladu s členom 3 Uredbe (EGS) št. 3600/92, sta navedena v Prilogi III k tej uredbi.
Člen 2
Končni rok za predložitev dokumentacije in informacij iz tretje alinee člena 5(4) Uredbe (EGS) št. 3600/92 državi članici poročevalki je 30. april 1995.
Člen 3
Ta uredba začne veljati sedmi dan po objavi v Uradnem listu Evropskih skupnosti.
Ta uredba je v celoti zavezujoča in se neposredno uporablja v vseh državah članicah.
V Bruslju, 27. aprila 1994

Labels: 16
7
6
12
18